《满庭芳 追怀业师江片石先生》
清代·熊琏

海鹤同清，孤松比傲，高怀洗净尘氛。牢骚身世，萧瑟笔花春。

难问茫茫天道，西风紧、断送吟魂。今和古、谁能不死，最苦是才人。

斯文同骨肉，千秋师友，不话寒温。但相逢一叹，欲哭声吞。

一自玉楼仙去，知音绝、没个评论。从今后、烟霞杖履，无复过柴门。

作者简介：熊琏，字商珍，号澹仙，又号茹雪山人，如皋人。有《澹仙诗钞》。